b'\n_START_ARTICLE_\nZIS-127\n_START_PARAGRAPH_\nZIS-127 (nuo 1956\xc2\xa0m.\xc2\xa0\xe2\x80\x93 ZIL-127)\xc2\xa0\xe2\x80\x93 Taryb\xc5\xb3 S\xc4\x85jungos tarpmiestini\xc5\xb3 autobus\xc5\xb3 modelis, 1955\xe2\x80\x931961\xc2\xa0m. gamintas Stalino vardo gamykloje (ZIS). Tai buvo pirmasis tarybinis tarpmiestini\xc5\xb3 autobus\xc5\xb3 modelis. J\xc5\xb3 pagaminta 851 vienetas. Iki 2014\xc2\xa0m. buvo i\xc5\xa1lik\xc4\x99 4 \xc5\xa1ie autobusai (vienas j\xc5\xb3 pagamintas kaip ZIS, kiti trys\xc2\xa0\xe2\x80\x93 ZIL)._NEWLINE_Autobuso ilgis 10,22\xc2\xa0m, plotis 2,68\xc2\xa0m, bazinis auk\xc5\xa1tis 2,6\xc2\xa0m, sveria 10 t (pilnoje apkrovoje\xc2\xa0\xe2\x80\x93 13 t). \xc4\xaerengtos vienerios keleivin\xc4\x97s, rankomis varstomos durys. ZIS-127 var\xc4\x97 6,97 l darbinio t\xc5\xabrio, 6 cilindr\xc5\xb3, 180 AG dyzelinis variklis JAZ-M206D. 100\xc2\xa0km sunaudodavo 40 l degal\xc5\xb3. Did\xc5\xbeiausias greitis\xc2\xa0\xe2\x80\x93 95 km/h. Autobuso apipavidalinimas \xe2\x80\x9eamerikieti\xc5\xa1ko\xe2\x80\x9c stiliaus, gofruoto aliuminio bortais, chromuotimis detal\xc4\x97mis. Salone s\xc4\x97dyn\xc4\x97s l\xc4\x97ktuvo tipo, reguliuojamu atlo\xc5\xa1u, su atskiru ap\xc5\xa1vietimu, oro tiekimu, po grindimis \xc4\xafrengtos 8 baga\xc5\xbeo ertm\xc4\x97s._NEWLINE_ZIS-127 prad\xc4\x97tas gaminti, kai po karo TSRS i\xc5\xa1augo tolimojo susisiekimo transporto poreikis. \xc5\xa0ie autobusai vykdavo tolimaisiais mar\xc5\xa1rutais (Maskva\xe2\x80\x93Leningradas, Maskva\xe2\x80\x93Simferopolis, Maskva\xe2\x80\x93Ryga, Maskva\xe2\x80\x93Minskas), aptarnaudavo oro uostus. Tiesa, autobuso gamyba ilgai nesit\xc4\x99s\xc4\x97, nes pagal tarptautines konvencijas, prie kuri\xc5\xb3 prisijung\xc4\x97 TSRS, autobus\xc5\xb3 plotis negal\xc4\x97jo vir\xc5\xa1yti 2,5\xc2\xa0m. ZIL gamykla persiorientavo prie sunkve\xc5\xbeimi\xc5\xb3 ir prabangi\xc5\xb3 automobili\xc5\xb3 gamybos, autobus\xc5\xb3 skyri\xc5\xb3 perdav\xc4\x99 LiAZ. Tuo tarpu tarpmiestini\xc5\xb3 autobus\xc5\xb3 paklaus\xc4\x85 TSRS u\xc5\xbepild\xc4\x97 Vengrijos bendrov\xc4\x97 Ikarus, taip pat LAZ._NEWLINE_1958\xe2\x80\x931959\xc2\xa0m. pagamintos 4 vienetai modifikuoto ZIL-129. Jie buvo pritaikyti miestui, pneumatin\xc4\x97mis durimis, paprastesniu salonu, benzininiu varikliu.'